 Vážené kolegyne, kolegovia!

Po úspešnom vlaňajšom pilotnom ročníku súťaže „Do práce na bicykli“ sa pripravuje druhý ročník, ktorý začne 1.5.2015. Minulý rok sa zapojilo viac ako 1500 ľudí v 30 mestách a do práce na bicykli najazdili takmer 200-tisíc kilometrov. Cieľom súťaže je motivovať ľudí, aby čo najviac využívali bicykel ako každodennú formu dopravy do zamestnania, čo prispeje k zlepšeniu zdravia obyvateľov, k zníženiu podielu individuálnej automobilovej dopravy v meste a následne aj k zvýšeniu kvality života v našom meste.

Voláme aj Vás osobne, každého pracovníka mestského úradu, aby ste sa do akcie zapojili, oprášili svoj starý alebo nový bicykel, vysadli naň a pridali sa k ďalším občanom nášho mesta z iných firiem a prevádzok.

Stačí, aby ste sa minimálne 2 – maximálne 4 kolegovia dohodli, čím vytvoríte 1 tím (môžete ho vtipne pomenovať) a ten prihlásite do 27.4.2015 kliknutím na stránku [www.dopracenabicykli.eu](http://www.dopracenabicykli.eu), v červenom okienku „registrácia“ – registrovať tím – ako názov firmy „Mestský úrad Stará Ľubovňa – ako IČO firmy 00330167 – ako názov tímu „....ľubovoľný....“ – dopíšte mená a kontakty – klik na červené okienko „registrovať tím“ dole pod vyplneným formulárom. Tím je zaregistrovaný, za e-maily uvedené v registračnom formulári Vám príde potvrdenie registrácie a prístupové heslo. Okresný koordinátor Ing. Miloš Guzy z organizácie CYKLOVŇA zabezpečí aktiváciu Vašej registrácie a od druhého dňa po Vašom registrovaní môžete vkladať ubehnuté cyklokilometre do Vašej schránky. Kilometre si budete vkladať sami po prihlásení sa pomocou prístupových
kódov (do konca apríla 2015 je možné si to vyskúšať, všetko čo zapíšete sa 1.5.2015
vymaže a potom už od 1.5.2015 sa budú cyklokilometre počítať do súťaže).

Môžete sa následne ocitnúť aj medzi tými, čo budú odmenení malými vecnými cenami, ale hlavne – užijete si vietor vo vlasoch a rozhýbete svaly, riadne stuhnuté sedením na úradníckej stoličke. Hodnotiť sa bude počet jázd a počet najazdených km, prepočítaný na počet obyvateľov mesta.

Prosím, zdieľajte túto informáciu aj s čo možno najväčším počtom ďalších potenciálnych bicyklistov zo Starej Ľubovne.

Prajem odvahu pri rozhodovaní sa pri registrácii a odhodlanie urobiť niečo pre seba a spoločnosť – napríklad zaregistrovaním svojho tímu už dnes - 22.4.2015 pri príležitosti svetového Dňa Zeme. Pre uloženie bicyklov bude vytvorený priestor v časti pri Mestskej polícii.

Informácie:

E. Štefanová, eulalia.stefanova@staralubovna.sk

Ing. Miloš Guzy, milosguzy@gmail.com